འཛིན་གྲྭའི་ནང་སློབ་མ་གྲངས་མང་པོ་ཡོད་པའི་འཛིན་གྲྭ་ཞིག་ཡིན་ན་རྒན་ལགས་ཀྱིས་སློབ་མ་རྣམས་ལ་ནང་སྦྱོང་སྐུལ་སྐབས་སྡེ་ཚན་གསུམ་ལ་དབྱེ་བ་འབྱེད་ནས་ནང་སྦྱོང་སྐུལ་དགོས་པ་གལ་ཆེན་པོ་མཐོང་། རྒྱུ་མཚན་ནི་འཛིན་གྲྭའི་ནང་སློབ་མ་དབང་པོ་རབ་འབྲིང་ཐ་གསུམ་ཡོད་པས་རང་སྦྱོང་ཧ་ཅང་ཁག་དྲག་ན་སློབ་མ་བློ་ཁ་ཞན་པ་རྣམས་ཀྱིས་འབྲི་མི་ཐུབ་པ་དང་ཁོང་ཚོས་རང་སྦྱོང་འབྲི་སྐབས་སྤྲོ་བ་མེད་པ་དང་འབྲི་བའི་འདུན་པ་བརླག་ངེས། དེར་མ་ཟད་སློབ་གྲྭར་འགྲོ་རྒྱུའི་སེམས་ཤུགས་ཀྱང་མེད་པར་འགྱུར་ཉེན་ཆེ།
༢༽ རང་སྦྱོང་ལས་སླ་དྲག་ན་སློབ་མ་རིག་པ་ཡག་པོ་དང་སྤྱང་པོ་ཚོས་ལས་སླ་བཅོས་ཀྱིས་ཁྲལ་འཆོལ་ཙམ་གྱིས་འབྲི་བ་དང་ཁོང་ཚོས་དུས་ཚོད་ཁྲོ་བརླག་འགྲོ་བའི་ཉེན་ཁ་ཆེན་པོ་ཡོད།
དེར་བརྟེན་དགེ་རྒན་གྱིས་སློབ་མའི་ཁམས་དང་མོསཔར་བརྟག་སྟེ་ནང་སྦྱོང་སྐུལ་དགོས་པ་ཧ་ཅང་གལ་ཆེར་མཐོང་།
༣༽ སློབ་མ་རྣམས་ལ་སློབ་ཚན་མང་པོ་ཡོད་པས་དགེ་རྒན་གཞན་གྱིས་ནང་སྦྱོང་སྐུལ་ཡོད་མེད་བཀའ་འདྲི་གནང་རྒྱུ་དང་སློབ་ཚན་གཞན་ནང་སྦྱོང་སྐུལ་ཡོད་ཚེ། དེ་ཉིན་དགེ་རྒན་དེ་ཡིས་ནང་སྦྱོང་མ་སྐུལ་ན་བཟང་། རྒྱུ་མཚན་དགེ་རྒན་ཚོས་ནང་སྦྱོང་སྐུལ་རྐྱང་བྱས་ན་སློབ་མ་རྣམས་ཀྱིས་ནང་སྦྱོང་མ་ཚར་བའི་དཀའ་ངལ་འཕྲད་ངེས་ཡིན།
༡༽ ནང་སྦྱོང་དག་བཅོས་བྱེད་སྟངས།
སློབ་མ་རྣམས་ལ་རང་སྦྱོང་སྐུལ་རྗེས་སང་ཉིན་དེ་ལ་ནང་སྦྱོང་དག་བཅོས་བྱེད་པ་ནི་གལ་ཆེ་བ་མཐོང་། གལ་སྲིད་དགེ་རྒན་གྱིས་ནང་སྦྱོང་དག་བཅོས་མ་གནང་བར་ཡང་བསྐྱར་ནང་སྦྱོང་སྐུལ་བ་ཡིན་ན་སློབ་མ་ཉུང་ཤས་ཞིག་ལས་གཞན་མང་པོས་ནང་སྦྱོང་རྩ་བ་ནས་འབྲི་ཡི་མ་ེད། གང་ཡིན་ཟེར་ན་ཁོ་ཚོས་སེམས་སུ་རྒན་ལགས་ཀྱིས་རང་སྦྱོང་དག་བཅོས་ནི་བྱེད་ཀྱི་མི་འདུག བྲིས་དང་མ་བྲིས་གཅིག་པ་རེད་བསམ་ངེས་རེད། སོང་ཙང་དགེ་རྒན་གྱིས་ཉིན་ལྟར་སློབ་མའི་ནང་སྦྱོང་ལ་དག་བཅོས་དང་སྣོན་འཕྲི་ཁ་སྐོང་བྱས་ཏེ་སློབ་མའི་ནང་སྦྱོང་འབྲི་ཐབས་ཡར་རྒྱས་གཏོང་ཐབས་ལ་འབད་དགོས།
འོན་ཀྱང་སློབ་མ་རྣམས་ཀྱིས་རང་སྦྱོང་འབྲི་སྐབས་དག་ཆ་ཧ་ཅང་མང་པོ་ནོར་ངེས་ཡིན་པས་དགེ་རྒན་གྱིས་དམར་རྟགས་མང་པོ་བརྒྱབ་པ་ཡིན་ན་སློབ་མ་ཚོ་སེམས་ཤུགས་ཆགས་པ་དང་འབྲི་འདོད་ཀྱི་འདུན་པ་བརླག་པ་སོགས་ཡོང་ངེས་ཡིན་པས་དགེ་རྒན་གྱིས་ཐབས་མཁས་པའི་སྒོ་ནས་དག་བཅོས་གནང་ཐུབ་ན་དགེ་མཚན་ཆེན་པོ་མཐོང་ཞིང་། སློབ་མ་མི་རེ་ངོ་རེ་ནས་གདོང་ཐུག་ནས་དག་བཅོས་གནང་བ་ཡིན་ན་སློབ་མ་ཚོས་དག་ཆ་སོགས་ནོར་ཡོད་ན་ཡང་ཁྱེད་ཀྱིས་འདི་ཚོ་ནོར་འདུག ཡིན་ན་ཡང་སྐྱོན་ཡོད་པ་མ་རེད། ད་ཆ་ཁྱེད་རང་སློབ་ཕྲུག་ཡིན་པ་དང་དོ་ནན་ཆེན་པོས་ཞིབ་ཚགས་བྱ་ཐུབ་ན་མ་འོངས་པར་དག་ཆ་ཡར་རྒྱས་འགྲོ་ཡི་རེད་སོགས་ཐབས་མཁས་པོའི་སྒོ་ནས་སློབ་མའི་ཁམས་དང་མཐུན་པའི་བསླབ་བྱ་རྒྱག་གལ་ཆེ། དེ་ལྟར་ན་སློབ་མ་རྣམས་ཀྱིས་དག་ཆ་ལ་དོ་སྣང་ཡག་པོ་གནང་བ་དང་རྗེས་སུ་དག་ཆ་མ་ནོར་བའི་ཐབས་ཤེས་གཏོང་ངེས་རེད།
༢༽ རང་སྦྱོང་སྐུལ་སྟངས་སློབ་མ་རྣམས་ལ་སློབ་ཚན་གཅིག་པུ་མ་ཡིན་པར་སློབ་མ་རང་ཉིད་ཀྱི་མོས་པ་དང་མཐུན་པའི་རང་སྦྱོང་སྐུལ་དགོས།
དེ་ཡང་སྐབས་རེར་རི་མོ་འབྲི་བ་དང་ཡང་སྐབས་རེར་སྒྲུང་འབྲི་བ་དང་སྒྲུང་བཤད་པ་ལ་སོགས་པའི་བྱེད་སྒོའི་ལམ་ནས་རང་སྦྱོང་སྐུལ་བ་ཡིན་ན། སློབ་མ་རྣམས་ཀྱི་ཀླད་པ་འཚར་ལོངས་ཡོང་བར་ཕན་ཐོག་ཆེན་པོ་ཡོང་ངེས་རེད། ཡང་སྐབས་རེར་སློབ་མ་རྣམས་ཚོགས་ཆུང་ལ་བགོས་ཏེ་རང་སྦྱོང་མཉམ་དུ་གནང་བཅུག་པ་ཡིན་ན་སློབ་མ་བློ་ཁ་ཞན་པ་རྣམས་ལ་བློ་བསྐྱེད་ཆེན་པོ་རག་པ་མ་ཟད། ཁོང་ཚོ་ཕན་ཚུན་གོ་བསྡུར་ཡང་གང་ལེགས་ཡོང་ངེས་རེད། དེར་བརྟེན་དགེ་རྒན་གྱིས་ཐབས་ཤེས་སྣ་ཚོགས་བསྟེན་ནས་རང་སྦྱོང་སྐུལ་དགོས་པ་ནི་ཤིན་ཏུ་གལ་ཆེར་མཐོང་། དེ་འདྲ་གནང་ན་དགེ་སློབ་གཉིས་ཀྱི་དགོས་དོན་འགྲུབ་ངེས་རེད་སྙམ་མོ། །